Document ID: /roh_data/filtered/fineweb-2-filterrobots_roh.jsonl.gz/53015

Gabriella Binkert-Becchetti da la Partida populara svizra PPS è actualmain vicepresidenta communala e lavura sco affarista. Rico Lamprecht da la Partida burgais democratica PBD è il deputà da la Val Müstair e lavura sco pur biologic. Josef Hohenegger è senza partida. El è falegnam pensiunà.
Ils candidats vulan s'engaschar en avegnir per la Val Müstair sco president u presidenta communala.
L'economia ed il turissem sco puncts centrals
Sin il sectur da l'economia èsi impurtant per Rico Lamprecht da realisar il project da svilup regiunal cun ina nova chascharia, in local per mazzar, elavurar charn ed in local per l'elavuraziun da graun. Uschia possia la Val Müstair generar plazzas da lavur per giuvens indigens ed exportar agens products.
Turisticamain vul Lamprecht promover in resort cun radund 400 letgs a Tschierv e renovar ils implants da skis da Minschuns.
Gabriella Binkert-Becchetti vul promover l'economia cun sensibilisar la populaziun da betg ir a cumprar a l'ester. En pli vul ella s'engaschar per agids chantunals u federals per las vals dal sid che pateschan da l'euro flaivel.
Sco Rico Lamprecht vesa ella la pussaivladad d'in resort a Tschierv, dentant tenor ella stoppian era ils implants da skis da Minschuns vegnir renovads.
Josef Hohenegger è da l'avis che la vischnanca stoppia en emprima lingia avair ina situaziun finanziala pli sauna.
Pertutgant il resort a Tschierv è el da l'avis che il ressort fiss bler memia grond. El prendess davent ils giasts als auters hotels, di Hohenegger.
L'emprim scrutini da l'elecziun dal nov president communal da la Val Müstair è ils 25 da settember.